Budaj, Ján, minister životného prostredia SR (2021-11-02):
Ďakujem pekne, pán predsedajúci. Dámy a páni, ministerstvo životného prostredia predložilo do legislatívneho procesu návrh zákona, ktorým dopĺňa staršie zákony o odpadoch a súvisiace predpisy, konkrétne zákon č. 79/2015 Z. z., zákon č. 302/2019 Z. z. o zálohovaní jednorazových obalov na nápoje a o zmene a doplnení niektorých zákonov v znení neskorších predpisov z dôvodu transpozície smernice Európskeho parlamentu a Rady EÚ 2019/904 z 5. júna 2019 o znižovaní vplyvu určitých plastových výrobkov na životné prostredie. Jednorazové plastové výrobky zahŕňajú rôznu škálu bežne používaných spotrebných výrobkov na rýchle použitie, či sú to príbory, alebo sú to rôzne nádoby na fast food a tak ďalej. Väčšinou splnia svoj účel v priebehu veľmi krátkej chvíle a veľmi málokedy sa recyklujú, často sa z nich stáva odpad znečisťujúci životné prostredie a dostávajúci sa do životného obehu, potravinového obehu najmä v oceáne. Možno vás zaujíma, že takmer polovica všetkých plastov, ktoré sa objavujú na pobreží oceánov, je práve z jednorazových plastových obalov. Primárne ide ministerstvu o zníženie a v niektorých prípadoch doslova o odstránenie závažného negatívneho vplyvu jednorazových plastových výrobkov na životné prostredie, na zdravie obyvateľstva a na životné prostredie, ktoré je aj mimo územia Slovenskej republiky. Nové definície prinášajú špecifikáciu, čo je vlastne za týchto okolností považované za výrobok z plastu, čo je rybárska výstroj, kto je výrobcom takýchto výrobkov, čo sú biodegradovateľné plasty alebo aj tabakové výrobky. Lebo jedna z častí tohoto zákona, že sa za odpad označujú aj filtre, čiže špačky, ktoré zostávajú po fajčiaroch. Tieto filtre dnes sú vysokovýkonné výrobky z umelej hmoty, ktoré sú skoro nedegradovateľné samovoľne v prírode, a preto sa aj nimi zaoberá zákon. Ustanovujeme požiadavky na výrobok, ktoré zahŕňajú do budúcna povinnosť, aby od roku ´24, konkrétne od polovice roku ´24 sa mohli uvádzať na trh Slovenskej republiky iba nápojové obaly za predpokladu, že uzávery alebo viečka vyrobené z plastu budú počas zamýšľaného používania výrobku pripevnené k nápojovým obalom. Je to možno detail, ale takisto viečka predstavujú miliardy drobných, v prírode nedegradovateľných plastických materiálov. Ďalej bude povinnosťou pre výrobcov už aj u nás dobehnúť okolité krajiny, ako je Česko alebo Rakúsko, a od roku ´25, čiže majú na to ešte štyri roky, zabezpečiť, aby nápojové fľaše vyrobené z materiálu PET boli uvádzané na trh Slovenskej republiky s obsahom minimálne 25 % recyklovaných plastov z celkového množstva príslušným výrobcom uvedených PET nápojových fliaš na území Slovenskej republiky. Od roku 2030 sa táto povinnosť bude vzťahovať na nápojové fľaše nielen PET, a to vo výške až 30 % recyklovaného materiálu. Toto je opatrenie, ktoré všetky okolité krajiny zaviedli kvôli tomu, aby sa recyklovaný materiál, ktorý občania oddeľujú alebo ktorý sa vykupuje, znovu dostal do obehu, aby z neho boli nové fľaše, aby nekončil spálením skôr, než je to úplne nevyhnutné. Pre vašu informáciu, priemerný materiál, z ktorého sa robí PET fľaša, je schopný kvalitných piatich recyklácií a vedci pracujú aj u nás, aj v zahraničí na tom, aby sa maximalizoval tento počet, aby to nebolo päť, ale ešte oveľa viac. O štyri, resp. o deväť rokov bude teda musieť byť v tých nových recyklovaných fľašiach aspoň jedna štvrtina už recyklovaného granulátu a v tom roku 2030 jedna tretina, resp. 30 percent. Dôležitou súčasťou tohoto návrhu zákona je špecifikovanie požiadaviek na označovanie výrobkov, to je práve ďalšia časť prenesenia smernice EÚ, kde v celej EÚ sa budú označovať cigarety s upozornením na to, že filter, čiže ten špak, ktorý zostane po vyfajčení cigarety, je plastikový odpad, a budú tieto upozornenia vlastne upozorňovať spotrebiteľa na jeho zodpovednosť za ochranu životného prostredia. Toto zvyšovanie informovanosti spotrebiteľa povedie k informačným kampaniam a takisto k nalepovaniu nálepok na cigaretové obaly. Napokon by som konštatoval, dámy a páni, že tento návrh nielen preberá požiadavky smernice Európskej únie, ale predovšetkým je v súlade s programom predchádzania vzniku odpadu, ktorý má prijatý Slovenská republika. Tento program žiada, aby sa prijímali opatrenia na zníženie tvorby plastového obalu a takisto aby sa zabezpečila postupne povinnosť pre štátne inštitúcie používať nápoje zakúpené vo vratných zálohovaných obaloch, resp. tak ako to robíme už na mnohých inštitúciách aj dnes, aby sa využívala, využívali džbániky alebo nejaké bežné teda nádoby na vodu alebo na nápoje. Predkladaný návrh zákona bude mať pozitívny aj negatívny vplyv na podnikateľské prostredie. Určité výrobky, napríklad z tých jednorazových plastov, k určenému dátumu zmiznú, ale na druhej strane už dnes mnohé reťazce fastfoodového pohostenia alebo aj doručovatelia jedla do domácností používajú buď papierové, alebo v prírode, iné v prírode rozložiteľné obaly. Takisto sa už vyvinuli dokonca aj tu na Slovensku degradovateľné umelé hmoty na príbory, ktoré pri tomto rýchlom občerstvení potrebujeme. Obligátne skonštatujem, že návrh zákona je v súlade s našimi zákonmi a najmä s medzinárodnými zmluvami, ktorými je Slovenská republika viazaná. Súčasne je v súlade s právom Európskej únie. Ďakujem pekne, pán predsedajúci.